OBH 10370/1997.
Az állampolgári jogok országgyűlési biztosának jelentése
Előadó: Dr. Gáspárné dr. Pere Katalin

Az eljárás megindulása:

A panaszos a Fővárosi és Pest Megyei Egészségbiztosítási Pénztár szociális biztonságát veszélyeztető, jogszabály ellenes eljárása miatt fordult segítségért az állampolgári jogok országgyűlési biztosához.

Érintett alkotmányos jogok:

- Jogbiztonsághoz való jog (Alkotmány 2. §)
- Szociális biztonsághoz való jog (Alkotmány 70/E. §)

Alkalmazott jogszabályok:

- A társadalombiztosításról szóló 1975. évi II. tv. (T.)
- A társadalombiztosítás ellátására és a nyugdíjra jogosultakról, valamint a szolgáltatások  fedezetéről szóló 1997. évi LXXX. tv. (Tbj.)
- 5/1990. (I.18.) MT és az azt módosító 52/1995. (IV.10.) Korm. rendelet a korengedményes nyugdíjazásról

Megállapított tényállás:

A panaszos 1992. február 20-tól 1996. január 3-ig volt egyéni vállalkozó. 1993. augusztus 1-től korengedményes nyugdíjas.
A panaszos a hatályos jogszabálynak megfelelően kiegészítő tevékenységű vállalkozóként 10 %-os baleseti járadékot fizetett, kötelezettségeinek folyamatosan eleget tett.

1997. januárjában személyes eljárása során a Fővárosi és Pest Megyei Egészségbiztosítási Pénztárnál a korábban kimutatott 6.865 Ft többlet befizetésének visszautalását kérte. A túlfizetés abból adódott, hogy az előírt 6.341 Ft baleseti járulék helyett 13.206 Ft befizetést teljesített. A Pénztár a visszautalás érdekében a folyamatos munkaviszonya igazolását, valamint a nyugdíjmegállapító határozatát kérte. A Pénztár ekkor regisztrálta, hogy a panaszos 1993. augusztus 1-jétől korengedményes nyugdíjas.

Az utólagos helytelen jogértelmezés következtében az Országos Egészségbiztosítási Pénztár 30-JF-411/1997. számú átirata alapján főfoglalkozású egyéni vállalkozóként 102.323 Ft járulék megfizetésére kötelezte, mellyel a panaszos természetesen nem értett egyet.

Az állampolgári jogok országgyűlési biztosa az adott ügy és még hasonló két panasz miatt felkérte az Országos Egészségbiztosítási Pénztár főigazgatóját a törvénysértő eljárás megszüntetésére és a konkrét panaszok vizsgálatára.

Az Országos Egészségbiztosítási Pénztár 30-JF-600/1998. számú leiratában értesítette a Fővárosi és Pest Megyei Egészségbiztosítási Pénztárt, hogy a korengedményes öregségi nyugdíjban részesülő vállalkozókat, így a panaszost is az 1996. január 1. napját megelőzően is öregségi nyugdíjasnak kell tekinteni.
A fentieknek megfelelően a panaszosnak a hibásan előírt kötelezettségét a Pénztár törölte, a többletfizetésből adódó 6.865 Ft-ot visszautalta.

Az állampolgári jogok országgyűlési biztosa tekintettel arra, hogy a korábban lezárt két vizsgálatról készült jelentésben a Fővárosi és Pest Megyei Egészségbiztosítási Pénztár Igazgatójának illetékességi körében és az Országos Egészségbiztosítási Pénztár Főigazgatójának a Megyei Egészségbiztosítási Pénztárak tekintetében az általános felülvizsgálatra megtette ajánlását, ismételt ajánlást nem tart szükségesnek, a vizsgálatot lezártnak tekinti.

Budapest, 1998. november 16.

Gönczöl Katalin